CELEX: 32019D0902
Language: hu
Date: 2019-05-28 00:00:00
Title: A Bizottság (EU) 2019/902 végrehajtási határozata (2019. május 28.) a Svédország által a 2006/42/EK európai parlamenti és tanácsi irányelv alapján hozott, a TWA Equipment S.r.l. által gyártott, járművekhez használt ollós emelő (TL530LF modell) forgalomba hozatalát megtiltó intézkedésről (az értesítés a C(2019) 3886. számú dokumentummal történt) (EGT-vonatkozású szöveg.)

3.6.2019   
               
               
                  HU
               
               
                  Az Európai Unió Hivatalos Lapja
               
               
                  L 144/47
               
            
         A BIZOTTSÁG (EU) 2019/902 VÉGREHAJTÁSI HATÁROZATA
         (2019. május 28.)
         a Svédország által a 2006/42/EK európai parlamenti és tanácsi irányelv alapján hozott, a TWA Equipment S.r.l. által gyártott, járművekhez használt ollós emelő (TL530LF modell) forgalomba hozatalát megtiltó intézkedésről
         
            
               (az értesítés a C(2019) 3886. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gépekről és a 95/16/EK irányelv módosításáról szóló, 2006. május 17-i 2006/42/EK európai parlamenti és tanácsi irányelvre (1) és különösen annak 11. cikke (3) bekezdésének második albekezdésére,
         mivel:
         
                     (1)
                  
                  
                     2017. július 20-án Svédország arról tájékoztatta a Bizottságot, hogy a 2006/42/EK irányelv 11. cikkének (1) bekezdése alapján intézkedést hozott a TWA Equipment S.r.l., Via Inn s.n.c. 65015, Montesilvano (PE), Olaszország (a továbbiakban: gyártó) által gyártott és a Lidköpings Carpart AB, Plastagan 12C, 53155 Lidköping, Svédország (a továbbiakban: Carpart) által forgalmazott, járművekhez használt ollós emelő (TL530LF modell) forgalomba hozatalának megtiltására.
                  
               
                     (2)
                  
                  
                     Svédország azért hozta meg az intézkedést, mert úgy ítélte meg, hogy a járművekhez használt ollós emelő nem felel meg a 2006/42/EK irányelv I. mellékletének 4.1.2.6. c) pontjában előírt alapvető egészségvédelmi és biztonsági követelményeknek. A szóban forgó rendelkezés azt írja elő, hogy a gépet úgy kell megtervezni és gyártani, hogy a terhek ne csúszhassanak el veszélyesen, vagy ne eshessenek le szabadon és váratlanul, még akkor sem, ha az energiaellátás részleges vagy teljes kimaradása következik be, vagy ha a kezelőszemély a gép működését leállítja. Svédország az általa hozott intézkedést azzal indokolta, hogy a csőtörésre záró szelep nem működik megfelelően, ami befolyásolja az emelőszerkezetek biztonságos működését, és ennek eredményeként potenciálisan súlyos biztonsági veszélyt jelent. Ezenkívül Svédország azzal érvelt, hogy bizonyos biztonsági elemek (nevezetesen a nyomásérzékelő szelepek) le vannak tiltva olyankor, amikor az emelőt a „teljes leeresztés” gombbal engedik le, és ennek eredményeként előfordulhat, hogy annak felülete nem vízszintes.
                  
               
                     (3)
                  
                  
                     A Bizottság a védintézkedés Svédország általi bejelentésének beérkezését követően egyeztetést kezdeményezett az érintett felekkel véleményük meghallgatása érdekében. A Bizottság 2017. augusztus 12-én levelet küldött a gyártónak, amelyre az nem válaszolt. A svéd hatóságok által a Bizottságnak eljuttatott információk szerint a Carpart a szóban forgó terméket már nem forgalmazza a svéd piacon. A Carpart továbbá azt a tájékoztatást adta, hogy a TWA TL530LF modellszámú, járművekhez használt azon ollós emelőiben, amelyeket már leszállítottak Svédországban, a gyárilag beszerelt, csőtörésre záró szelepeket továbbfejlesztett, csőtörésre záró szelepekre cseréli. A svéd hatóságok üdvözölték a Carpart által a TL530LF modellszámú, járművekhez használt ollós emelő biztonságának javítása érdekében hozott intézkedéseket.
                  
               
                     (4)
                  
                  
                     A Svédország által adott magyarázatok és a Bizottság rendelkezésére álló dokumentáció azt igazolják, hogy a TL530LF modellszámú, járművekhez használt ollós emelő nem felel meg a 2006/42/EK irányelv I. mellékletének 4.1.2.6. c) pontjában előírt alapvető egészségvédelmi és biztonsági követelményeknek.
                  
               
                     (5)
                  
                  
                     A Svédország által hozott intézkedés szükséges ahhoz, hogy a TL530LF modellszámú, járművekhez használt ollós emelő ne jelentsen súlyos biztonsági kockázatot a csőtörésre záró szelep működési hibája vagy bizonyos biztonsági elemek letiltása miatt. Csak a tilalom fogja biztosítani, hogy a terméket mindaddig ne hozzák forgalomba, amíg nem teljesülnek a vonatkozó alapvető egészségvédelmi és biztonsági követelmények.
                  
               
                     (6)
                  
                  
                     Ezért a Svédország által hozott védintézkedés megfelelő, szükséges és arányos, és indokoltnak tekintendő,
                  
               ELFOGADTA EZT A HATÁROZATOT:
         
            1. cikk
            A Svédország által a TWA Equipment S.r.l., Via Inn s.n.c. 65015, Montesilvano (PE) Olaszország által gyártott és a Lidköpings Carpart AB, Plastagan 12C, 53155 Lidköping, Svédország által forgalmazott, járművekhez használt ollós emelő (TL530LF modell) forgalomba hozatalának megtiltására hozott intézkedés indokolt.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. május 28-án.
            
               
                  a Bizottság részéről
               
               Elżbieta BIEŃKOWSKA
               
                  a Bizottság tagja
               
            
         
         
            (1)  HL L 157., 2006.6.9., 24. o.